Kui vaadelda juhtumeid, mis viimase viie aasta jooksul Eesti Jalgpalli Liidu distsiplinaarinspektori laualt läbi on käinud, siis solvanguid ja roppu sõimu on Eesti kohtunikud pidanud taluma ülisuurel hulgal. Mõnikord on esinenud ka füüsilist vägivalda. Alljärgnevalt on välja toodud 40 kõige jubedamat või kõige veidramat kohtunike negatiivse kohtlemise juhtumit alates aastast 2014.

Iga episoodi kohta on ära märgitud aasta, mil sündmus toimus, ja karistus, mis rikkujale distsiplinaarinspektori või -komisjoni poolt määrati.

2019: III liiga mängija ütles kohtunikule "fašist". Karistus: kahemänguline keeld.

2019: Purjus pealtvaatajad segasid abikohtuniku tööd ja üritasid temalt korduvalt pükse maha tõmmata. Karistus: mängu korraldav klubi sai ebapiisavate turvameetmete tõttu hoiatuse.

2019: II liiga mängija viibis pärast vahetust tehnilises alas ning sõimas korduvalt kohtunikebrigaadi selliste sõnadega nagu "piider", "autist", "jobu" ja "lohh". Kui kohtunik suundus tema poole, et teda tehnilisest alast eemaldada, jooksis mängija teadmata suunas minema. Karistus: ühemänguline keeld.

2019: Pealtvaatajad solvasid Esiliiga B-s terve mängu agressiivselt kohtunikke ning pärast mängu lõi üks pealtvaataja kohtunikku jalaga tagumikku. Karistus: klubile 75 eurot trahvi.

2019: Premium liiga treener ütles abikohtunikule "kitupunn". Karistust ei hakatud määrama.

2018: Pärast mängu lõppu haaras üks lapsevanem kohtunikul kaelast ja üritas lükata ning ähvardas kättemaksuga. Karistus: klubile 300-eurone rahatrahv.

2018: III liiga klubi solvas mängu järel kohtunikku sotsiaalmeedias muuhulgas joodikuks ja homoks. Karistus: 450-eurone rahatrahv.

2018: Tribüünil olnud mängijad liikusid Premium liiga mängu esimese poolaja järel nutitelefonidega riietusruumi ukse juurde ja üritasid väga aktiivselt sundida abikohtunikku vaatama esimesel poolajal toimunud olukorda värava tühistamise osas. Hiljem soovis ka treener tungivalt, et kohtunikud olukorra üle vaataksid. Kohtunikud keeldusid seda tegemast. Karistus: klubi sai hoiatuse.

2018: Punast kaarti näinud IV liiga mängija lõi kohtunikku viimase viie aasta jooksul teist korda. Kohtunikul oli pärast lööki huul verine ja nägu marraskil. Karistus: eluaegne mängukeeld.

2018: U17 liiga mängija keeldus pärast punase kaardi saamist esialgu väljakult lahkumast ja lõpuks enne väljakult lahkumist tõukas peakohtunikku. Karistus: neljamänguline keeld.

2018: II liiga mängija tegi kohtunike suunas kolm korda "heil Hitler" žesti. Karistus: kolmemänguline keeld ja 100-eurone rahatrahv.

2018: U14 võistkonna treener sisenes omavoliliselt väljakule ja tõukas kohtunikku kahe käega. Karistus: neljamänguline juhendamiskeeld ja 250-eurone rahatrahv.

2018: IV liiga mängija lõi pärast teise kollase kaardi saamist kohtunikku rusikaga näkku ja seejärel kukkunud kohtunikku veel jalaga selga. Kohtunikul oli pärast nägu veidi paistes. Karistus: eluaegne mängukeeld.

2018: III liiga mängija ähvardas kohtunikud ükshaaval ette võtta ja käed raudu panna. Karistus: kolmemänguline keeld.

2018: Treener sulges pärast mängu lõppu umbes üheks minutiks kohtunikele sissepääsu riietusruumidesse, sõimas neid ning ähvardas üles otsida ja käed-jalad otsast rebida. Karistus: 2,5-kuuline juhendamiskeeld.

2018: Eemaldatud treener asus Premium liiga mängu vaatama riietusruumi ukse vahelt, mis asus abikohtuniku selja taga. Kui abikohtunik tõstis suluseisu märkimiseks lipu, tormas treener abikohtuniku juurde, surus tema käe alla ja karjus tema peale. Karistus: neljamänguline juhendamiskeeld ja 250-eurone rahatrahv.

2017: II liiga mängija lubas kohtuniku ära tappa. Karistus: neljamänguline keeld.

2017: Lisaks vastaste ründamisele lubas II liiga mängija kohtuniku ära tappa, kui teda linnas näeb. Karistus: viiemänguline keeld.

2017: III liiga mängija solvas valjuhäälselt ja ropult kohtunikku nii väljakul kui ka eemaldamise järel tehnilisest alast oma asju võttes. Pärast mängu võttis mängija kohtunikuga sotsiaalmeedia kaudu ühendust ja nimetas teda idioodiks. Karistus: kahemänguline keeld.

2017: Turvamees kommenteeris valjuhäälselt kohtuniku tegevust. Karistus: klubile hoiatus.

2017: Kaameramees hüüdis kohtunikule: "Mine tagasi Venemaale!" Karistus: klubile hoiatus.

2017: III liiga mängija ütles kohtunikule: "Sa käid nii imelikult, see tuleb vist sellest, et keegi pole sulle taha keeranud, kukk!" Karistus: ühemänguline keeld.

2017: Esiliiga treener näitas üles rahulolematust kohtunikutööga ning asus kõvahäälsesse sõnelusse abikohtunikuga, kahtlustades teda joobes olekus mängu teenindamises. Karistus: hoiatus.

2017: Premium liiga mängija ütles kohtunikule: "Kui Pärnusse satud, võid surma saada." Karistus: neljamänguline keeld.

2017: Pärast saaliliiga kohtumise lõppu tuli selleks matšiks mänguõigust mitteomav mängija kohtunike ruumi, sõimas neid ja nõudis selgitusi nii selle kui ka eelmiste mängude osas. Karistus: ühemänguline keeld.

2017: Saaliliiga mängija tõmbas kohtunikul kaardi käest ja viskas maha, pärast mängust eemaldamist keeldus lahkumast tehnilisest alast. Karistus: kolmemänguline keeld.

2016: Saaliliiga mängija patsutas pärast eemaldamist kohtunikku ja lubas hiljem kohtuda. Karistus: ühemänguline keeld.

2016: Premium liiga treener sülitas mängu vaheajal kohtunike toa põrandale. Karistus: 150-eurone rahatrahv.

2016: III liiga mängija ütles abikohtunikule: "Te olete kõik pederastid!" Pärast mängu lõppu oli ta agressiivne, takistas peakohtunikku minemast riietusruumi (kohtunikud ja võistkond jagasid ruumi), trügis kohtunikust ette ja tahtis ukse tema nina ees kinni tõmmata. Karistus: kahemänguline keeld.

2016: Esiliiga mängija väljendas kohtumise ajal ja pärast matši lõppu korduvalt rahulolematust kohtuniku tegevusega ja ütles: "Tü*a, kui sa siin sellist mun*i mängid, siis ära tule haiglas sõpsi mängima!" Karistus: ühemänguline keeld.

2016: Premium liiga mängija sõimas kohtunikku ja lubas maha tulistada. Karistus: kahemänguline keeld.

2015: U17 liiga mängija sülitas pingil olles abikohtunikku. Karistus: kolmemänguline keeld.

2015: II liiga mängija haaras kohtunikku käest ja üritas kaarti käest rebida ning tõukas pärast eemaldamist kohtunikku kahe käega rindu. Karistus: neljamänguline keeld.

2015: IV liiga treener ütles kohtunikule: "Võtke need kolm punkti ja pistke endale per*e!" Karistus: ühemänguline juhendamiskeeld.

2015: IV liiga mängija lõi kohtunikku kaks korda lahtise käega vastu nägu. Karistus: kolmekuuline mängukeeld.

2015: Lisakohtuniku selja taha visati mängu ajal pürorakett. Karistus: klubile 300-eurone rahatrahv ning kaks kuud mitte väljastada püroluba.

2015: Publikust visati abikohtunikku kaks korda väikese kiviga. Karistus: klubile 450-eurone rahatrahv.

2015: Mängija lõi vastasmängijat jalaga, võttis kohtunikult protokolli ja jooksis sellega ära. Karistus: kahekuuline mängukeeld.

2014: Treener palus pärast mängu kohtunikel kollased kaardid teiste mängijate nimele panna. Karistus: üheksakuuline juhendamiskeeld.

2014: Premium liiga mängija ähvardas karikamängus kohtuniku ära tappa. Karistus: kahemänguline keeld.